[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 30.10.2008

COM(2008) 681 τελικό

2006/0272 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, σχετικά με την τροπολογία του Ευρωπαϊκού Κοινοβουλίου στην κοινή θέση του Συμβουλίου περί της πρότασης για

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την τροποποίηση της οδηγίας 2004/49/ΕΚ για την ασφάλεια των κοινοτικών σιδηροδρόμων

ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2006/0272 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, σχετικά με την τροπολογία του Ευρωπαϊκού Κοινοβουλίου στην κοινή θέση του Συμβουλίου περί της πρότασης για

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την τροποποίηση της οδηγίας 2004/49/ΕΚ για την ασφάλεια των κοινοτικών σιδηροδρόμων

1. ΕΙΣΑΓΩΓΗ

Το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ προβλέπει ότι η Επιτροπή γνωμοδοτεί επί των τροπολογιών που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή παραθέτει στη συνέχεια τη γνώμη της επί της τροπολογίας που πρότεινε το Κοινοβούλιο.

2. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο (έγγραφο COM(2006) 784 τελικό – 2006/0272 COD): | 13.12.2006 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 11.07.2007 |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 29.11.2007 |

Ημερομηνία καθορισμού της κοινής θέσης, με ομοφωνία | 03.03.2008 |

Ημερομηνία γνωμοδότησης του Ευρωπαϊκού Κοινοβουλίου σε δεύτερη ανάγνωση | 09.07.2008 |

3. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στις 13 Δεκεμβρίου 2006, η Ευρωπαϊκή Επιτροπή ενέκρινε σειρά μέτρων για να υποστηριχθεί η αναζωογόνηση του τομέα των σιδηροδρόμων με την εξάλειψη των εμποδίων που τίθενται στην κυκλοφορία των αμαξοστοιχιών στο ευρωπαϊκό σιδηροδρομικό δίκτυο.

Η Επιτροπή δρομολόγησε την πρωτοβουλία αυτή για δύο κυρίως λόγους, που είναι:

- η διευκόλυνση της ελεύθερης κυκλοφορίας των αμαξοστοιχιών στην ΕΕ, με διαφανέστερη και αποτελεσματικότερη διαδικασία θέσης αμαξοστοιχιών σε χρήση·

- η απλούστευση του κανονιστικού περιβάλλοντος, με ενοποίηση και συγχώνευση των οδηγιών για τη σιδηροδρομική διαλειτουργικότητα.

Ένα από τα μέτρα αυτά συνίσταται στην τροποποίηση της οδηγίας 2004/49/ΕΚ για τη σιδηροδρομική ασφάλεια. Με την πρότασή της η Επιτροπή επιδιώκει τρεις στόχους:

- την ένταξη της αρχής της αμοιβαίας αναγνώρισης αδειών θέσης σε χρήση που έχουν ήδη εκδοθεί από κάποιο κράτος μέλος. Σύμφωνα με την αρχή αυτή, το τροχαίο υλικό που έχει ήδη αποτελέσει αντικείμενο έγκρισης για θέση σε χρήση σε κάποιο κράτος μέλος δεν θα χρειαστεί να αποτελέσει, ενδεχομένως, αντικείμενο συμπληρωματικής πιστοποίησης σε άλλο κράτος μέλος παρά μόνο σε ό,τι αφορά τις εθνικές συμπληρωματικές απαιτήσεις που απορρέουν, παραδείγματος χάρη, από χαρακτηριστικά του τοπικού δικτύου·

- την επέκταση των αρμοδιοτήτων του Οργανισμού, ώστε να του δοθεί η δυνατότητα απογραφής των διάφορων διαδικασιών και τεχνικών κανόνων που ισχύουν και να καταρτίσει και να επικαιροποιεί (επεκτείνοντάς τον) κατάλογο των απαιτήσεων που πρέπει να επαληθεύονται μόνο μία φορά, είτε διότι πρόκειται για κανόνες διεθνώς αναγνωρισμένους είτε διότι μπορεί να θεωρηθούν ισοδύναμοι·

- την αποσαφήνιση των σχέσεων μεταξύ της επιχείρησης σιδηροδρόμων και του φορέα που είναι αρμόδιος για τη συντήρηση. Όντως, η έναρξη ισχύος της νέας σύμβασης σχετικά με τις διεθνείς σιδηροδρομικές μεταφορές (COTIF 1999) συνεπάγεται την εφαρμογή νέων κανόνων στον τομέα των συμβάσεων χρήσης των οχημάτων. Για το λόγο αυτό προτείνεται να οριστεί η έννοια του κατόχου φορταμαξών και να διευκρινιστεί η σχέση μεταξύ της επιχείρησης και του κατόχου φορταμαξών, μεταξύ άλλων στον τομέα της συντήρησης.

4. ΓΝΩΜΗ ΤΗΣ ΕΠΙΤΡΟΠΗΣ ΕΠΙ ΤΩΝ ΤΡΟΠΟΛΟΓΙΩΝ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

Ύστερα από τη συμφωνία του Ευρωπαϊκού Κοινοβουλίου και του Συμβουλίου σε πρώτη ανάγνωση, περί μεταφοράς των διατάξεων του άρθρου 14 της παρούσας πρότασης οδηγίας σχετικά με τη θέση σε χρήση και τη διαποδοχή του τροχαίου υλικού στην πρόταση αναδιατύπωσης της οδηγίας για τη διαλειτουργικότητα, η παρούσα πρόταση αφορά, κυρίως, την εισαγωγή της κανονιστικής διαδικασίας με έλεγχο (ΚΔΕ) και ένα άρθρο σχετικά με τη συντήρηση των οχημάτων.

Ύστερα από διαπραγματεύσεις διάρκειας πολλών μηνών υπό την σλοβενική προεδρία, ο άτυπος τριμερής διάλογος της 24ης Ιουνίου 2008 οδήγησε σε λύση για την εξεύρεση συμφωνίας. Η συμφωνία αυτή αφορά κυρίως την πιστοποίηση των αρμόδιων για τη συντήρηση των οχημάτων φορέων.

Η Επιτροπή μπορεί να αποδεχτεί τη συμβιβαστική τροπολογία την οποία ενέκρινε το Ευρωπαϊκό Κοινοβούλιο σε δεύτερη ανάγνωση.